text: Kuffert med gammel ammunition fundet på loft
  04 maj 2017 kl. 14.45
  En gammel, rusten metalkuffert kom til syne, da Rødding Højskole gik i gang med at renovere gavlen på en af højskolens bygninger.
  Ammunitionen stammer med stor sikkerhed fra Anden Verdenskrig, siger forstander Mads Rykind-Eriksen til TV SYD. Kufferten blev torsdag formiddag hentet af ammunitionsrydderne fra Skive, oplyser vagtchef Ole Aamann, Syd- og Sønderjyllands Politi, til TV SYD.
  - Det er jo utrolig interssant, at det netop er i dag – på befrielsesdagen – at vi finder sådan en kasse, siger forstanderen.
  Mads Ryjind-Eriksen gætter på, at kufferten kan have tilhørt en tidligere lærer, Johannes Rosendahl, som var ansat i 40’erne. 
  - I foråret 1945 skaber han en modstandsgruppe. Gruppen laver forskellige sabotagehandlinger. Bl.a. sprænger de længdebanen nede ved Lunderskov.
  - Det er muligvis noget ammunition i forbindelse med det her sabotage-arbejde, som det her stammer fra.
  
  